Taper เป็นหนึ่งในร้านที่ปักหมุดไว้สักพักใหญ่แล้ว พอเห็นร้านนี้เข้าร่วมรายการ Bangkok restaurant week ด้วย ก็เลยรีบถอย voucher มาทันที เรื่องราวจะเป็นอย่างไรนั้น โปรดอย่ากระพริบตา เพราะไช้จะชวนเล่าเรื่องด้วยภาพและถ้อยคำ แบบว่ายาวมาก

[มาถึงจุดนี้ได้ยังไง?]

ร้านนี้ตั้งอยู่ในซอยทองหล่อ 13 ซอยเดียวกับร้าน Roast และ ลูกไก่ทองที่ตั้งอยู่ใน seenspace ขับรถตรงเข้ามากลางซอย ทันทีที่เจอแยกแรกให้เลี้ยวซ้ายแล้วรีบชะลอรถทันที เพราะที่จอดรถร้าน Taper จะอยู่ในซอยเล็กๆ ด้านขวามือก่อนถึงร้าน สังเกตง่ายๆ คือจะเห็นป้ายร้าน Little Beast ก่อน Taper พอเลี้ยวขวาก็ตรงเข้ามานิดเดียว จะเห็นลานจอดรถหลังร้านพอดี เห็นมีแต่คนบอกว่าที่จอดรถน้อยซอยแคบ ไช้ก็เลยนั่ง bts แล้วแว้นจากหน้าปากซอยทองหล่อมาถึงร้านด้วยค่าโดยสาร 20 บาทถ้วน

[กินไปซี๊ดไป]

ขอบคุณวงในที่นำพามาจนได้มาเยือนร้าน Taper เป็นครั้งแรก จริงๆ ที่ร้านก็มีเมนูอื่นให้เลือกนะ แต่เพื่อความคุ้ม วันนี้ก็เลยขอจัด set lunch ไป 2 ที่โดยเลือกจากเมนูที่มีอยู่ กินกัน 2 คนก็เลยเลือกแบบไม่ซ้ำ ผลลัพธ์จึงเป็นเยี่ยงนี้ครับ

*** เร่ิมจาก Starter มีให้เลือก 2 อย่าง  ก็สั่งมาทั้งคู่ ***
- ซีซาร์สลัดวาซาบิ (Wasabi Caesar's Salad) รสชาติใช้ได้เข้มข้นดี มีรสวาซาบิติดปลายลิ้น
- สลัดผลไม้ (Taper Fruit Salad) ติดหวานนิดหน่อย โดยส่วนตัวไม่ชินกับการกินผักสลัดกับกล้วยและผลไม้แนวหวานๆ
ทั้ง 2 จานนี้มาในไซส์มินิ ดูเหมือนเยอะ แต่ไม่เยอะมาก ถ้าทานเป็น appetizer ก็พอวอร์มอัพได้ดี แต่ถ้าเป็นจานเดี่ยวแล้วเสิร์ฟมาในปริมาณน่าจะเอาไม่อยู่ท้อง นิดนึงที่ขอติงคือผักสลัดมันดูสลบสไลไปหน่อย ถ้าแช่เย็นหน่อย จะดูกรอบน่าทานมากขึ้นครับ

*** ส่วน Main Dish มีให้เลือก 3 อย่าง สั่งมา 2 คือ ***
- พาสต้าน้ำพริกอ่อง  ที่เลือกจานนี้เพราะไม่ค่อยมีใครสั่งกัน บวกกับพักหลังกินคาร์โบนาร่าบ่อยเกินไป ผลลัพธ์คือผิดหวังอย่างแรง แบบว่ามันเค็มจัดเหมือนกับกินเส้นพาสต้ากับน้ำพริกปลาป่น คือกลิ่นมันแรงมากจนถึงขั้นต้องเรียกพนักงานมาถามว่าใส่อะไรลงไปในน้ำพริกอ่อง พอทราบว่าใส่ถั่วเน่าลงไปด้วย เท่านั้นแหละ หยุดเลยละกัน ไม่ใช่ทานไม่ได้นะ แต่เชฟคงใส่ในปริมาณที่มากไปจนรสชาติมันไม่หลงเหลือความเป็นน้ำพริกอ่องเลยอ่ะ กินจานนี้แล้วขนลุกเลยฮะ
- ชีสแซนวิชกับซุปตำลึง จานนี้คือจานที่ตั้งใจกินตามรอยหลายๆ ท่านที่เคยมากินที่นี่ เหมือนเป็นเมนูท้าพิสูจน์ แล้วก็ไม่ผิดหวังครับ ขนมปังชิ้นโตมาก ชีสเยอะมาก อร่อยมาก เข้ากันมากๆ กับซุปตำลึงที่ดูเหมือนจะไปด้วยกันไม่ได้ แต่กลับเข้ากันได้ดี แต่ก็ขออีกนิดนะ ถ้าลดปริมาณน้ำตาลลงหน่อย เอาความหวานจากนมและน้ำตำลึงล้วนๆ น่าจะเทพกว่านี้อีก (คำเตือน: กินจานนี้คนเดียวอาจทำให้คุณอิ่มจุกได้โดยไม่ทันตั้งตัว)

*** สำหรับเมนูของหวาน Dessert ก็มีให้เลือก 2 รายการ เลยได้ลองทั้ง 2 อย่างเลย ***
- แพนเค้กมะพร้าว (Coconut Pancakes) เป็นแพนเค้กเนยวนิลาชิ้นหนาพอตัว โรยด้วยมะพร้าวอบแห้ง ถั่วอัลมอนด์ ทานคู่กับไอศกรีมน้ำมะพร้าว และวิปครีม แล้วราดด้วยซอสคาราเมลอีกที ที่อร่อยคือตัวไอศกรีม ที่ไม่โอคือน่าจะใช้เนื้อมะพร้าวสดมากกว่ามะพร้าวอบแห้ง กินทุกอย่างรวมกัน มดขึ้นเลยทีเดียว
- แพนเค้กกับเบอรรี่ซอส (Pancake with Berry Sauce) ตัวซอสโอเคเพราะไม่ได้หวานอย่างเดียวมีเปรี้ยวตัดด้วย แต่ส่วนเนื้อแป้งแพนเค้กพอทำช็อคโกแล็ต เนื้อมันแห้งด้านไปหน่อย

[เอาไปกี่คะแนนดี]

แอบมารู้ทีหลังจากที่ได้ทานจบมื้อแล้วว่าวันนั้นเชฟใหญ่ไม่อยู่ รสชาติอาหารจึงเพี้ยนหนักมาก (6.5/10)  แบบว่าไม่เค็มจัด ก็หวานจัด ผิดหวังนิดหน่อยเพราะใน 6 จาน ปลื้มอยู่แค่จานเดียว ปกติจะไม่ค่อยกล้าตินะ แต่ต้องขออนุญาตให้ feedback จากประสบการณ์จริงไม่อิงดราม่า คุณภาพวัตถุดิบของที่ร้านก็ประมาณกลางๆ ยังไม่เห็นตัวไหนที่โดดเด้งออกมาว่าเป็นของหายาก (7/10) บรรยากาศร้านคาดหวังว่าจะอบอุ่นน่านั่งกว่านี้ decor items น้อยไปนิด (7/10) แต่การบริการที่นี่ดีมากๆ พนักงานเอาใจใส่ดี ให้ความสะดวกทุกอย่างเลย ประทับใจจริงๆ ครับ (9/10) คราวหน้าขอกินอะไรเด็ดๆ กว่านี้นะครับ
